arnastofnun/IGC-2024 huggingface dataset:
Sautján bjartar síður

Sautján síðna starfsauglýsingar í Fréttablaðinu í dag. Bara orðið eins og fyrir hrun. Skráð atvinnuleysi komið varanlega niður fyrir 6%. Þýðir í raun jafnvægi í heildina milli framboðs og eftirspurnar, þótt staðan sé misjöfn eftir greinum. Mest er auglýst eftir sérhæfðu starfsfólki í blaðinu í dag, háskólamenntuðum sérfræðingum á ýmsum sviðum. Segir okkur, að framtíð unga fólksins sé í langskólamenntun og kemur ekki á óvart. Segir okkur líka, að svonefnd “hjól atvinnulífsins” snúast á fullu. Varhugavert að verðbólgast framúr sér á því sviði, eins og bófaflokkar vinnumarkaðarins eru að heimta.
Nýja miðaldaþorpið

Ísland minnir á miðaldaþorpið. Með réttu og röngu njóta fjölmiðlar lítils trausts. Lítið samkomulag er um stöðu mála. Hver getur haldið því fram, sem honum þóknast. Lygi hefur sama rétt og sannleikur. Þú strikar yfir hamfarir í sögunni á borð við hrunið. Og fjöldi manns vill trúa þér. Þegar birt var kórrétt frétt um perra á Ísafirði, fór samfélagið á hvolf. Af því að útkoman stríddi gegn óskhyggju þjóðarinnar. Í gang fór hystería fjöldans, rétt eins og stundum í miðaldaþorpinu. Minnir á æðið gegn Evrópu. Ljóst er, að jafnan kynda þeir undir, sem vilja áfram hafa sitt séríslenzka gerræði í friði.
Bannar allt það ljóta

Undir stjórn aðstoðarmannsins hefur Ögmundur Jónasson tekizt á hendur að banna allt, sem ljótt finnst. Andvígur klámi á netinu og vill setja þar upp girðingar og lokanir. Næst segir aðstoðarmaðurinn honum, að áfengi sé ljótt. Ögmundur sendir þá út frumvarp um bann við landa og gambra. Á meðan getur hann ungað út frumvörpum um bann við vændi, svefnlyfjum og bann við heimsku. Fleira verður freistandi hjá rugluðu fólki, sem telur ríkið geta leyst allan samfélagsvanda. Afskaffað allt, sem ljótt er, ósiðlegt og helzt það, sem er fitandi. Ögmundur gerir minna af sér, meðan hann dundar við svona endaleysu.
Hæstiréttur floppar

Lögreglan hefur ákært Jón Snorra Snorrason lektor í tengslum við gjaldþrot Sigurplasts. Samt eru bara liðin jólin síðan Hæstiréttur ómerkti þau orð DV, að Jón Snorri væri til rannsóknar út af þessu. Dæmdi DV til að greiða honum meira en milljón króna bætur. Hæstiréttur kvað þarna upp ranglátan dóm, sem stríðir gegn réttlæti og skynsemi. Auðvitað mun hann hanga á lagatæknilegu roði eins og aðrir lagatækni-hundar. En ekki eflir þetta virðingu skrílsins fyrir réttlæti í þessu guðsvolaða landi. Hæstiréttur skeit í bólið í þessu máli. Í stíl við aðra meiðyrðadóma réttarins að mati evrópskra yfirdómstóla.
Eimskip fjarar út

Eimskip virðist vera að gefa upp öndina. Getur ekki séð um, að skip sín láti vera að flytja hælisleitendur til Bandaríkjanna. Og hvað gera pilsfalda-kapítalistar í slíkum aðstæðum? Veina og æpa á Stóra bróður. Ríkið á að koma til hjálpar og passa, að Eimskip flytji ekki hælisleitendur vestur um haf. Þetta er einkavæðingin og einkavinavæðingin, útrásin og hrunið, Flokkurinn og gæludýrin í hnotskurn. Ekkert framtak, engar lausnir. Bara ákall á þann aðila, sem hingað til hefur útvegað sofandi gæludýrum fyrirhafnarlausan gróða. Er ekki rétt, að “einkaframtakið” fari senn að standa á eigin fótum?
Öskur yfirstéttarinnar

Skemmtilegasta frétt vikunnar kom ekki í fréttum fjölmiðla. Snýst um, að stjórnarskrárfrumvarpið skapi hættu á að fólk fái ekki að njóta sólar. Og verði að fá leyfi til að anda að sér lofti. Kom fram í sérkennilegu áliti nefndar lögfræðingafélagsins. Sýnir vel ruglið, sem öskur yfirstéttarinnar er komið í. Kjörið var fyrir fjölmiðla að kanna málið. Spyrja nefndarmenn, hvernig álitið hafi orðið til, hversu drukknir nefndarmenn voru, þegar þeir skrifuðu þetta. En miðlarnir gæta hagsmuna yfirstéttarinnar og þögðu háværu hljóði. Blogg og fésbók urðu að dreifa þessu, en fjölmiðlarnir eru á útleið.
Stigatöfluna vantar

Væru fjölmiðlar ekki dofnir, væri komin upp stigatafla um brennda milljarða í himnaríki peninganna. Efstir væru auðvitað þeir víkingar, sem þegar hafa sturtað fyrirtækjum í gjaldþrot eða afskriftir banka. Síðan koma valinkunnir stjórnmálamenn. Efst trónir þar Bjarni Benediktsson með 4.314.866.156 króna gjaldþrot BNT. Síðan kemur Þorgerður Katrín Gunnarsdóttir með 1.933.000.000 króna kúlugjaldþrot eiginmannsins. Síðan kemur Tryggvi Þór Herbertsson með 800.000.000 króna afskrifað raðgjaldþrot gervifyrirtækja. Síðar bætast aðrir landsfrægir heiðursmenn við skrána. Ein þjóð, einn Flokkur, stétt með stétt.
Kemur engin Dögun?

Dögun er komin í vanda sem stjórnmálaflokkur. Áhugamenn úr stjórnlagaráði og ýmsir þjóðkunnir menn hafa dregið sig í hlé. Lýður Árnason farinn, Gunnar Tómasson farinn, Jóhannes Björn Lúðvíksson farinn, Þorvaldur Gylfason kom aldrei inn. Afleitt, eftir sitja Hreyfingin og Hagsmunasamtökin. Mig skortir trú á, að Dögun komist á skrið með þessu framhaldi. Kannski Pírataflokkurinn verði betri kostur, en nafnið á flokknum fælir fólk. Tæpast er nóg að hafa málefnin góð, einnig þarf að hugsa fyrir sölu þeirra. Kjósendur eru upp til hópa svo andvana, að leitun er að leiðum til að vekja þá til lífs og vits.
Hártoganir lagatækna

Vinsælt væri, að kófrugluðum lagatæknum væri sem mest haldið utan umræðu um stjórnarskrána. Reynslan sýnir, að þeir hártoga út í eitt. Nýjasta útspilið er, að ákvæði nýrrar stjórnarskrár um þjóðareign náttúrugæða virki öfugt. Þau feli í sér, að hægt sé að banna fólki að njóta sólarljóssins og þrengja möguleika fólks til þess. Ennfremur verði hægt að banna fólki að anda að sér lofti. Samt stendur í skránni, að allir hafi rétt til hreins lofts. Hvers vegna sendir Lögfræðingafélagið í umræðuna útúrfyndna lagatækna að skemmta sér með hártogunum. Er menntun lagatækna út úr kú? Er þetta boðleg hegðun?
Á eftir samtíðinni

Fjölmiðlarnir hafa glatað hliðvörzlunni. Þeir stjórna ekki lengur flutningi frétta. Þegi þeir, þá tala bloggið, fésbókin og tístið. Hefur bæði kosti og galla. Kostirnir felast í meiri upplýsingum almennings. Gallarnir felast í meiri ónákvæmni. Ritskoðunarnefnd Katrínar Jakobsdóttur og Öryggisstofnunar Evrópu vill setja fjölmiðlum strangari skorður í aðdraganda kosninga. Sú þöggun gerir þátt fjölmiðla enn dapurri og upplýsingar enn ónákvæmari. Komi ekki skoðanakannanir í fjölmiðlum, birtast bara í fámiðlunum enn ótraustari kannanir. Að venju eru þöggun og ritskoðun of langt á eftir sinni samtíð.
Fer heimsins dýrð

Þjóðin hefur fallizt á sannleikann í máli Ísafjarðarperrans sjö árum eftir atburðinn. Kastljósi má þakka, að þjóðin stendur andspænis fortíðinni og sér ljósið. Lítið fer núna fyrir mörgum, sem tóku þátt í að magna skrílinn gegn sannleikanum um barnaníð. Í stuðningi við orðstír perrans lögðu ýmsir hönd á plóginn, en lengst gengu þrír þáverandi alþingismenn. Össur Skarphéðinsson ráðherra, Hjálmar Jónsson prestur og Hjálmar Árnason, reddari á Keili. Séu upplýsingar til og þær ekki birtar, þá fyrst eru menn farnir að leika guð. Og þingmennirnir þrír spiluðu guð fyrir sjö árum. Þannig fer heimsins dýrð.
Meðsekir stjórnarliðar

Örlög stjórnarskrárinnar réðust, þegar stjórnarliðið ákvað að leyfa Alþingi að vera í fríi allan fyrri hluta janúar. Ákvörðunin var tekin, því að ekki var áhugi á að keyra málið áfram. Stjórnarliðið varð stjórnarandstöðunni samsek um að lýsa frati á þjóðaratkvæðið. Andstaðan ber þyngri ábyrgð, því að Sjálfstæðisflokkurinn hefur markvisst verið þversum gegn stjórnarskrá í heil fjögur ár. En stjórnarliðið er meðsekt. Eins og gerðist í þjóðareign auðlinda hafsins. Tveir sjávarútvegsráðherrar klúðruðu því máli með ýmsum hliðarsporum, sem stefndu málinu í tímahrak. Fjórflokkurinn stinkar allur.
Beðið eftir brennuvörgum

Svo andvana er vænn hluti þjóðarinnar, að hann telur bezt, að fjárglæframenn stjórni landinu. Fremstur sé í flokki fyrrum formaður fyrirtækis, sem með glæfrum kom sér í 4,3 milljarða gjaldþrot. Í hirð hans séu stallarar á jaðri velsæmis, skattsvikari, kúlulánsþegi, byggingavöruþjófur, brasksjóðstjóri úr hruninu, mútuflytjandi. Flokkskjósendur láta sér það í léttu rúmi liggja. Ekki er von á góðu í þjóðfélagi, þar sem mikilvægir innviðir eru sorglega úti að aka. Ekki er von að vel gangi að hreinsa til eftir hrunið, þegar menn bíða óþreyjufullir eftir, að gömlu brennuvargarnir komi fljótt í brunaliðið.
Tíu milljarðar manns

Boða ykkur gleðitíðindi. Þótt fólki hafi fjölgað ört síðustu áratugi, spanni núna sjö milljarða manns, fer fjöldinn ekki yfir tíu milljarða. Vegna mikils fjölda ungs fólks mun fólki fjölga næstu árin. En svo fáir fæðast í flestum og fjölmennustu ríkjum heims, að mannkynið staðnæmist í tíu milljörðum.

Hans Rosling, prófessor við Karolinska hefur sýnt fram á þetta með því að rekja fólksfjölgun einstakra ríkja. Í stóru ríkjunum, Kína og Indlandi, snarfækkar fæðingum á hverja konu. Þegar við áætlum orkuþörf mannkyns, þurfum við ekki að gera ráð fyrir stærra mannkyni en tíu milljörðum. Unnt að brauðfæða það.
Umboðssvik pólitíkusa

Bankastjórar eru sakaðir um umboðssvik. Fínimannsorð um þjófnað. Bankastjóri stelur fé frá eigin banka og afhendir gæludýrum. Einkum eigendum bankans, sem misnota hann þannig. Samt eru stjórnmálamenn ekki sóttir til saka fyrir umboðssvik. Stela fé umbjóðenda sinna, almennings, og afhenda sérhagsmunum. Eins og þegar Sjálfstæðisflokkurinn og Framsókn stálu auðlindum hafsins og afhentu kvótagreifum. Eins og Bjarni Benediktsson hyggst stela Landsvirkjun og afhenda lífeyrissjóðum, sem afhenda hana áfram til erlendra vogunarsjóða. Allt eru þetta umboðssvik, ein tegund þjófnaðar. Gæti heitið auðlindarán.
Eldhús moka salti

Óeðlilegt er að þurfa að þamba vatn síðdegis eftir saltaustur í hádeginu. Þannig var Dill í Norræna húsinu í gær. Fiskibollur voru of saltar og eins kartöflufroða, en saltastar voru steiktar hvítkálsreimar. Ekkert bragð var af matnum utan saltbragðið. Svipað kom fyrir mig á Höfninni í síðustu viku, en þó í vægara mæli. Fiskurinn var í lagi, en steikta grænmetið ofsaltað, einkum kartöfluteningar. Í gamla daga var meira notað salt í veitingahúsum, en sjaldan úr hófi í seinni tíð. Ég set mörkin, ef óviljandi saltát leiðir til óeðlilegrar vatnsdrykkju í kjölfarið. Tel það vera bilun í matreiðslu.
Nei við Nupo

Þegar sala Grímsstaða á Fjöllum varð fjölmiðlaefni, hallaðist ég að jákvæðu viðhorfi. Sá ekki muninn á henni og annarri sölu til útlendinga, sem hefur yfirleitt gefizt vel. Mikið vatn er síðan runnið til sjávar og aukin ástæða til að horfa samtímis á útþenslustefnu Kína. Einar Benediktsson sendiherra vakti nýlega athygli á henni. Kína haslar sér völl víðs vegar um heiminn og lætur sums staðar digurbarkalega. Með landhelgiskröfu upp í fjörur annarra ríkja. Í opinberum heimsóknum koma þeir hingað í hundrað manna hópi. Mér er hætt að lítast á blikuna. Mæli nú með, að við veitum Nupo ekki fótfestu hér.
Burt með Breta

Evrópusambandið þarf að losna við Bretland, sem frá upphafi hefur verið þar til vandræða. Ítrekað með alls konar úrslitakosti, sem hafa hægt á Evrópu og leitt til of flókinna lausna. Evrópa á ekkert að dekstra Breta til að vera áfram inni. Segja bara bless við þá, eins og það var tilbúið að segja bless við Grikki, sem einnig eru aðilar á röngum forsendum. Evrópa meginlandsins þarf að treysta innviðina og ekki eyða tíma í ólátabelgi. Enn síður á hún að taka í mál að fá Ísland inn. Kverúlantar eiga bara vera úti í kuldanum. Við yrðum bara leiðinlegri en Bretar. Miðað við þennan margfræga fólksfjölda.
Myrkur af mannavöldum

Í kosningunum í vor verður kosið um myrkur af mannavöldum. Þögull meirihluti þjóðarinnar á þá kost á að hleypa pólitískum bófaflokkum að völdum. Þeim sem settu okkur á hausinn með trylltri einkavinavæðingu fjármála, eftirlitsleysi með gæludýrum þeirra í bönkunum og furðulegri stjórn Seðlabankans. Næst munu bófaflokkarnir ryðjast með stórvirkar vinnuvélar á Reykjanesskagann og eyða fegurstu stöðum á mesta ferðamannasvæði landsins. Þeir munu stöðva tilraunir til gegnsæis í stjórnsýslu, svo ekki verði hróflað við gamalkunnu gerræðinu. Stjórnarskráin verður fryst af sömu ástæðu. Myrkur verður af mannavöldum.
Samanburður við siðmenningu

Aðildarviðræðurnar við Evrópu gagnast, þótt þær séu komnar á ís. Búið er að bera saman íslenzkt og evrópskt regluverk á fjölda sviða. Gefur okkur færi á að losna úr neti gerræðis, sem Flokkurinn og Framsókn hafa fléttað okkur um áratugi. Þriðjungi samningsatriða er lokið og helmingur til viðbótar er í gangi og verður áfram. Þótt þeim helmingi verði ekki lokað, stendur þó svart á hvítu, hvar við höfum dregizt aftur úr. Samanburður við siðmenninguna er stórfínn, þótt aðild að henni sé fjarlægur draumur. Við eigum ekki að gera lítið úr árangrinum, sem náðst hefur í trássi við yfirþyrmandi þjóðrembu.
Yfirlit um flokkana

Flokkurinn og Framsókn eru pólitískir armar bófaflokka, er hafa haldið okkur í gíslingu um áratugi. Stuðningur við þá lýsir yfir eigin heimsku. Einnig er Samfylkingin afleit, hrunflokkur verksmiðjukrata. Hvorki áhugi á landvernd né upplýsingafrelsi og hvað þá á nýrri stjórnarskrá, samanber frí Alþingis eftir áramótin. Slappir Vinstri grænir hafa hvorki áhuga á upplýsingafrelsi né stjórnarskrá. Smávon er í öllum nýju flokkunum. Ég bíð eftir yfirlýsingum þeirra um nýja stjórnarskrá og upplýsingafrelsi. Og um stöðvum eyðileggingar Eldvarpa sem fyrsta áfanga í herútboði gegn verksmiðjukrötum allra flokka.
Ný gleði daglega

Alltaf gaman að lesa blogg og fésbók. Björn Bjarnason er þaggari frá gamalli tíð; kvartar yfir, að Ríkisútvarpið skuli segja frá útifundi til stuðnings nýrri stjórnarskrá. Stöð 2 falsar niðurstöður könnunar til að hækka tölur um fylgi Sjálfstæðisflokksins. Vilhjálmi Bjarnasyni skákað niður um sæti til að hindra þingmennsku hans fyrir Flokkinn; ætli Jón Þorláksson yrði ekki píptur niður þar á bæ léti hann á sér kræla. Stjórnarliðið hyggst biðja andstöðuna um að segja sér, hvaða breytingar megi gera á stjórnarskránni. Sykurbergur rukkar starfsmenn Fésbókar um 12.000 krónur fyrir að fá að senda honum póst.
Flóttafólk á heimleið

Brottfluttir Íslendingar fóru að streyma til landsins í haust. Til landsins fluttust þá 630 fleiri en fluttust til útlanda. Atvinnuleysi hefur minnkað á þessum tíma og er komið niður í jafnvægistölur neðan við 6%. Enda sjáum við á atvinnuauglýsingum, að mikill skortur er á fólki til ýmissa starfa. Eins og venjulega standast framboð og eftirspurn ekki á, menntað fólk á fleiri og betri kosti en ómenntaðir. Atvinnulífið er komið í fullan snúning án þess að það hafi kostað mikla fjárfestingu. Ekkert lát er á þenslu í ferðaþjónustu. Spurning er, hvort rétt sé að færa Reykjanesskaga úr orkugeira í ferðageira.
Gullið flýr skuldasúpu

Þjóðverjar telja ekki tryggt að geyma gullforða sinn í Bandaríkjunum. Ætla að flytja 1500 tonn af gulli til Berlínar. Hlýtur að valda fiðringi annarra, sem enn geyma gullið sitt þar vestra. Fjármál Bandaríkjanna verða stöðugt furðulegri. Skuldasöfnun í algleymingi hjá mörgum forsetum, hverjum á fætur öðrum. Í hruni er hætt við, að erfitt verði að nálgast gullið þar. Fleiri fara óðslega, einkum Bretland og Japan. Fjármálaráðherra Þýzkalands varar við skuldasöfnun þeirra, sem er meiri en í evrulöndum Evrópu. Líklega verður evran traustust, er í harðbakkann slær. Um framtíð hennar er gullinn bjarmi.
Varúð, greiningastjóri

Ég fæ gæsahúð í hvert sinn sem ég sé forstöðumann greiningardeildar banka tjá sig í fjölmiðli. Skil ekkert í, að ritstjórnir skuli telja þá merkar heimildir um þróun fjármála. Fyrir hrun voru þessar greiningadeildir notaðar til að básúna hagsmuni bankstera og telja fólki trú um, að allt væri í bezta lagi. Nú kemur einn greiningastjórinn enn og segir allt vera í skralli. Mín fyrsta spurning er, hverra hagsmuna er hún að gæta. Eru það vogunarsjóðir í útlöndum eða eru það kvótagreifar, sem vilja lækka gengið? Örugglega er ekki neitt málefnalegt í ummælum hennar og brýnast er að skilja hagsmunagæzluna.
Kristín segi af sér

Einkennileg ummæli Kristínar Völundardóttur um hælisleitendur eru í stíl við aðra framgöngu Útlendingastofnunar frá upphafi. Ekki er von á góðu frá þeim, sem hata fólk frá þriðja heiminum. Og heimta jafnvel vottorð frá pyndurum um, að þeir hafi pyndað hælisleitanda. Slík vottorð fást hvergi. En krafan sýnir vel, í hvaða rugli þessi stofnun er. Þar á ofan væri almennt gott, að embættismenn tjáðu sig varlega um ágreiningsefni í samfélaginu. Kristín hefur ítrekað sýnt hatursfullar skoðanir á hælisleitendum. Hún er óhæf til að gegna þessu ábyrgðarstarfi. Í alvöruríki væri hún búin að segja af sér.
Blandinn fögnuður

Ég fagna velgengni Bjartrar framtíðar í skoðanakönnunum, enda styð ég aðild Íslands að Evrópu. Hins vegar styð ég ekki flokkinn. Efast um, að hann hafi marktækan áhuga á nýju stjórnarskránni eða á ákvæðum hennar um gegnsæja stjórnsýslu. Efast líka um, að hann hafi marktækan áhuga á að berjast gegn eyðileggingu Eldvarpa og annarra vildarstaða okkar á Reykjanesskaga. Finnst flokkurinn snúast of mikið um að efla stöðu kurteisra pólitíkusa við myndun næstu ríkisstjórnar. Það er út af fyrir sig gott, en að mínu viti ekki nóg. Bíð enn spenntur, hvar aðrir nýflokkar staðsetja sig í stóru deilumálunum.
Túlkun út og suður

Helmingur þjóðarinnar er andvígur aðild og helmingur þjóðarinnar vill ljúka samningum. Þannig er skoðanakönnun um aðildarviðræður við Evrópu túlkuð út og suður. Sumir sjá bara andstöðuna við aðild og aðrir sjá bara stuðninginn við aðildarviðræður. Betra er að skoða samhengið, einblína ekki á það, sem hentar málstaðnum. Merkilegast er lítið fylgi er við að draga umsóknina til baka, aðeins 15% vilja hlé á viðræðum. Þeir, sem vilja halda áfram viðræðum, eru samt ekki endilega fylgjandi aðild. Sumir þeirra eru andvígir, en vilja samt klára dæmið. Stóru línurnar í almenningsálitinu eru áfram óbreyttar.
Heilög þrenning

Hannes Hólmsteinn Gissurarson er höfundur efnahags- og fjármálastefnunnar, sem Davíð Oddsson gerði að ríkistrú. Burtséð frá heiti hennar fólst hún í reyndinni í að einkavinavæða ríkisstofnanir fyrir slikk og koma upp skorti á eftirliti með gæludýrum viðskiptalífsins, einkum í bönkunum. Geir H. Haarde tók við keflinu af Davíð, sem flutti sig yfir í Seðlabankann. Voru báðir á vaktinni í hruninu. Tjónið nam hundruðum milljarða í gjaldþroti Seðlabankans og öðrum hundruðum milljarða í nýja banka á rústum allra gömlu bankanna. Því eru þeir Hannes, Davíð og Geir hin heilaga þrenning hins séríslenzka hruns.
Afmæli greifans

Í tilefni afmælis Davíðs minnist ég, að hann breytti Flokknum í harðan flokk eins þáttar í frjálshyggju. Fólst í einkavæðingu og afnámi eftirlits með viðskiptum, einkum bankanna. Einkavæðingin var einungis einkavinavæðing og skilaði ekki krónu af gróðanum, sem átti að flæða um kerfið. Þegar kasthjól þessa kerfis var komið á ofurferð, fór hann í Seðlabankann og deleraði þar. Meðan Geir H. Haarde missti tök á kasthjólinu og bankana í gjaldþrot, missti Davíð Seðlabankann líka í gjaldþrot. Samanlagt leiddi tjónið til alls konar vandræða og kostnaðar skattgreiðenda upp á fimm hundruð milljarða króna.
Landráð í Eldvörpum

Í samræmi við nýja Rammaáætlun hyggst HS Orka strá salti í sárin með því að senda í júní stórvirkar vélar í Eldvörp að eyðileggja einstæðar heimsminjar um náttúruöfl og mannvistarminjar. Fást eiga 8% af orkuþörf Helguvíkur. Um takmarkaðan tíma, því að vinnslan verður ekki sjálfbær, heldur eyðist orkan miklu hraðar en við bætist. Þetta er fullkomlega geðveik ráðagerð á ábyrgð verksmiðjukrata í Samfylkingunni. Og samt rís engin Helguvík, því að hún þarf 92% orku sinnar annars staðar frá. Hvaðan? Meiri gróði er af að loka öllum skaganum fyrir slíkri ánauð og skipuleggja útivistarferðir um svæðið.
Stríðið gegn frelsinu

Frjálst flæði upplýsinga er forsenda þess, að fólk geti tekið upplýstar ákvarðanir, svo sem í kosningum. Því berst kerfið harðast gegn tillögum um aukið upplýsingafrelsi. Sést vel í lögum um upplýsingaskyldu stjórnvalda og í framkvæmdinni hjá úrskurðarnefnd um upplýsingamál. Kom líka skýrt fram í lögum um Persónuvernd auðmanna. Í umboðssvikum lagatæknanefndar Alþingis sást þetta síðast. Hún læddi inn efnisbreytingum, sem gerðu að engu ákvæði komandi stjórnarskrár um gegnsætt þjóðfélag. Varðhundar kerfisins eru alls staðar á vakt. Pírataflokkurinn er eini flokkurinn, sem tekur á þeim vanda.
Börn umboðssvikara

Hvernig líður börnum illa vegna fjölmiðla? Líður þeim ekki bara illa, því að faðirinn framdi óhæfuverk? Er það ekki hann, sem ber ábyrgð á vanlíðan barna sinna? Af hverju skyldi hann fá bætur af fjölmiðli fyrir að hafa raskað ró barna sinna? Jón Þorsteinn Jónsson átti að hugsa sinn gang hjá Byr, áður en hann setti í gang gjaldeyrisbrask vegna Exeter. Endaði með honum í fangelsi fyrir umboðssvik. Er ekki nær að halda, að sá atburður hafi valdið angist barnanna, fremur en eðlilegar fréttir í lýðræðisríki? Útrásarbófar kæra nú fjölmiðla út og suður fyrir að segja frá brölti þeirra gegn samfélaginu.
Reyna að stöðva leka

Ýmis hagsmunasamtök gegn almenningi reka svonefndar fræðistofnanir til að villa um fyrir fólki. Mest eru þær kostaðar af stórfyrirtækjum og samtökum þeirra. Yfirleitt eru þær yzt á róttæka hægri kantinum. Svo sem illræmdar Heritage Foundation og Cato Institute í Bandaríkjunum. Hraðlygnir fræðimenn ráða sig þar og fá um leið fríar ferðir um allan heim til að boða fögnuð frjálshyggju og eftirlitsleysis með fjármálabófum. Stríður straumur slíka er hingað til lands. Sænska deildin í þessu mynztri heitir Ratio Institute. Þaðan kom um helgina Nils Karlsson til að stoppa í lekafley bófahyggjunnar.
Tölvutækni blaðamanna

Stöð 2 birti um daginn undarlega frétt um, að einn héraðsdómari legði greifa útrásar í einelti. Sakfelldi þá ævinlega. Fréttamaðurinn nennti samt ekki að keyra dómstólagögn í tölvuforriti; mundi hafa tekið of langan tíma. Páll Hilmarsson á

gogn.in tók af honum ómakið, keyrði 4689 dóma á nokkrum dögum. Notaði forritin Scraperwiki, Open Refin, PyBossa og Crowdcrafting. Dómarinn reyndist sakfella litlu oftar en aðrir. Hjá öðrum dómara komu hins vegar í ljós sérstæðir sýknudómar. Æfing Páls sýnir, að tölvuklárir blaðamenn geta beitt forritum til að birta alvörufréttir í stað þess að þjónusta eigendur.
Almennt læsi á allt

Við hæfi er að hefja kennslu í fjármálalæsi í skólum. Tilraunir eru þegar hafnar. Samfélagið er orðið of flókið. Það bætir stöðu fólks að eiga kost á betri sýn inn í myrkviði fjármála. Til dæmis þarfnast fólk meiri skilnings á kostnaði við íbúðakaup og rekstur bíla. Varast lunknar gildrur smálánanna illræmdu. Fleiri atriði daglegrar hegðunar þarf að kenna fólki. Til dæmis að fleygja rusli bara á þar til hæfa staði, að skipta um dekk á bíl og að halda húsnæði hreinu. Matseld er víðast kennd og er það vel. Mest er þörfin þó á að kenna klassíska rökfræði í skólum, svo að fólk hætti að bulla út í eitt.
Ættu að hafna okkur

Yfirlýsing stjórnvalda um aðildarferlið að Evrópu felur í sér að halda sjó fram yfir kosningar. Áfram verður dúllað við að kanna möppur, sem hafa verið opnaðar. Hins vegar ekkert gert í erfiðu möppunum, sem ekki hafa enn verið opnaðar. Lengi hefur legið fyrir, að þetta væri eðlileg lending í aðdraganda alþingiskosninga. Samfylkingin hefur lítinn stuðning við þetta hjartans mál, hefði hvort sem er ekki komizt lengra. Ég er eindreginn aðildarsinni. En hef lengi séð, að málið er dautt, meðan þjóðin er þjóðrembd útskerjaþjóð, sem trúir á Bjart í Sumarhúsum. Enda ætti Evrópa alls ekki að taka við slíkum.
Orkan endar erlendis

Bjarni Benediktsson hyggst láta lífeyrissjóðina kaupa í Landsvirkjun til að spara ríkinu vexti af völdum hrunsins. Ekki er ljóst, hvernig hægt yrði að hindra frekara framsal hlutabréfanna til annarra. Erlendir vogunarsjóðir gætu eignast orkuauðlindir landsins, alveg eins og kvótabófarnir gátu rænt auðlindum hafsins. Einkavæðing er sjálfvirkt skrímsli, sem veltur eins og bolti án þess að við neitt verði ráðið. Erfitt verður með lögum að hindra lífeyrissjóði í að nýta eign sína á löglegan hátt. Fyrr en varir verður orka landsins komin í fjarlæga eigu. Skammtímasjónarmið stjórna græðgis-vafningi.
Rós í hnappagatið

Rammaáætlun er rós í hnappagat Vinstri grænna, Samfylkingarinnar og þeirra þingmanna, sem standa að nýjum framboðum. Aðeins bófar Flokks og Framsóknar sögðu nei, bara 21 atkvæði. Rammaáætlun markar skref í átt til nýs og betri skilnings þjóðarinnar á mikilvægi náttúrunnar í umhverfi okkar. Því fleiri sem verja frístundum í samneyti við náttúru landsins, þeim mun hraðar miðar okkur í átt til skynseminnar. Enn er þó Reykjanesskagi virkjunarsvæði, þótt nýjar rannsóknir sýni, að fyrri rannsóknir voru í skötulíki. Verkfræðingar Rammaáætlunar skildu ekki, að friðaður skagi yrði gullnáma í ferðaþjónustu.